WHAUP ส่งซิกกำไรนิวไฮยันปีหน้า รับรู้รายได้ COD โรงไฟฟ้า SPP 520MW
WHAUP ส่งซิกกำไรนิวไฮยันปีหน้า รับรู้รายได้ COD โรงไฟฟ้า SPP 520MW ด้าน โบรกฯ ชูความมั่นคงทางรายได้เติบโตสูง ส่วนธุรกิจน้ำยังเติบโตต่อเนื่อง
5 ต.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลของบริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP หลังผู้บริหารคาดการณ์ว่า แนวโน้มกำไรของ WHAUP อย่างก้าวกระโดด ซึ่งเป็นผลมาจากการรับรู้รายได้จากการจ่ายไฟฟ้าเข้าระบบของโครงการโรงไฟฟ้า SSP อย่างต่อเนื่อง และยังเดินหน้ามองหาโอกาสลงทุนในโครงการโรงไฟฟ้าเพิ่มเติมอีกด้วย
รวมทั้งในปีหน้ายังจะได้รับประโยชน์จากภาระต้นทุนดอกเบี้ยที่ลดลงราว 1% ได้เต็มปี หลังจากที่ได้ออกหุ้นกู้ 4 พันล้านบาทเมื่อเดือน ส.ค.ที่ผ่านมา และยังมีแผนที่จะออกหุ้นกู้เพิ่มเติมอีกในปีหน้า เพื่อใช้รีไฟแนนซ์และรองรับการลงทุน ขณะที่ นักวิเคราะห์ มองว่า WHAUP มีความมั่นคงของรายได้สูงจากธุรกิจที่มีแนวโน้มเติบโตขึ้นอย่างแข็งแกร่ง
ทั้งนี้ราคาหุ้น WHAUP ปิดตลาดวานนี้ (5 ต.ค.) อยู่ที่ 7.40 บาท บวก 0.15 บาท หรือ 2.07% สูงสุดที่ 7.50 บาท ต่ำสุดที่ 7.20 บาท ด้วยมูลค่าซื้อขาย 188.84 ล้านบาท และยังคงมีอัพไซด์จากราคาเป้าหมายสูงสุดที่ 8.15 บาท อยู่ 10.14%
 
โดย นายวิเศษ จูงวัฒนา ประธานเจ้าหน้าที่บริหาร WHAUP เปิดเผยว่า บริษัทคาดว่ากำไรปี 61 จะทำระดับสูงสุดต่อเนื่องจากปีนี้ หลังจะมีกำลังผลิตไฟฟ้าที่จ่ายไฟฟ้าเชิงพาณิชย์ (COD) เพิ่มขึ้น และการลงทุนโครงการผลิตไฟฟ้าพลังงานแสงอาทิตย์บนหลังคา (โซลาร์รูฟท็อป) เพื่อขายไฟฟ้าให้กับลูกค้าในนิคมอุตสาหกรรม
โดยบริษัทเตรียมจะประกาศแผนในช่วงไตรมาส 4/60 ถึงไตรมาส 1/61 ซึ่งมีศักยภาพผลิตไฟฟ้ามากถึง 200 เมกะวัตต์บนพื้นที่หลังคาคลังสินค้าและโรงงานให้เช่าของตัวเองที่มีอยู่ราว 2.1 ล้านตารางเมตร (ตร.ม.) แต่เบื้องต้นน่าจะดำเนินการได้ไม่เกิน 100 เมกะวัตต์
นอกจากนี้ในปีหน้ายังจะได้รับประโยชน์จากภาระต้นทุนดอกเบี้ยที่ลดลงราว 1% ได้เต็มปี หลังจากที่ได้ออกหุ้นกู้ 4 พันล้านบาทเมื่อเดือน ส.ค.ที่ผ่านมา และยังมีแผนที่จะออกหุ้นกู้เพิ่มเติมอีกในปีหน้า เพื่อใช้รีไฟแนนซ์และรองรับการลงทุน ซึ่งในปีหน้าบริษัทวางแผนจะใช้เงินลงทุนเบื้องต้นราว 2-2.5 พันล้านบาท จากราว 2 พันล้านบาทในปีนี้ โดยไม่รวมงบสำหรับการซื้อกิจการ (M&amp;A)
“กำไรปีนี้ก็จะพีค ปีหน้าก็จะพีคขึ้นไปอีก เพราะเราจะรับรู้ส่วนแบ่งกำไรจากโรงไฟฟ้า SPP ที่เปิดดำเนินการในปีนี้ได้เต็มปีในปีหน้า และปีหน้าก็จะมีโรงไฟฟ้า SPP ใหม่ COD อีก 1 โรงในเดือนมกราคม และโครงการโซลาร์รูฟท็อปที่จะเข้ามาเพิ่มเติม และต้นทุนดอกเบี้ยที่ลดลงด้วย”นายวิเศษ กล่าว 
โดยปัจจุบันบริษัทมีกำลังผลิตไฟฟ้าตามสัดส่วนการร่วมทุนในมือ 542 เมกะวัตต์ เป็นกำลังการผลิตไฟฟ้าที่ COD แล้ว 447.1 เมกะวัตต์ ซึ่งรวมถึงโรงไฟฟ้า SPP ทั้ง 3 แห่งที่เปิดดำเนินการในปีนี้ ขณะที่ในเดือน พ.ย.นี้จะเปิดโรงไฟฟ้า SPP อีก 1 แห่ง โดยทั้ง 4 แห่งที่ COD ในปีนี้เป็นโรงไฟฟ้าที่ร่วมทุนกับกลุ่มกัลฟ์ โดยถือหุ้นในสัดส่วน ราว 25-30% กำลังการผลิตแห่งละ 130 เมกะวัตต์
นอกจากนี้บริษัทยังมองหาโอกาสการลงทุนเพิ่มเติม หลังจากที่การเปิดรับซื้อไฟฟ้า SPP รอบใหม่จากภาครัฐยังไม่มีความชัดเจน และบริษัทก็จะไม่เข้าร่วมประมูลโครงการผลิตไฟฟ้าจากพลังงานหมุนเวียน SPP Hybrid Firm ด้วยข้อจำกัดเรื่องเชื้อเพลิง หรือโครงการผลิตไฟฟ้าจากขยะชุมชนที่มีข้อจำกัดเรื่องเจ้าของโครงการ
โดยจะทำให้บริษัทจะหันมารุกการผลิตไฟฟ้าเพื่อขายไฟฟ้าให้กับลูกค้าโดยตรง ซึ่งไม่ต้องรอการรับซื้อจากภาครัฐ โดยเฉพาะการทำโครงการโซลาร์รูฟท็อปบนหลังคาคลังสินค้าและโรงงานให้เช่าของกลุ่มบริษัทที่ปัจจุบันได้ทดลองทำบนหลังคาโรงงานให้เช่า ขนาด 0.9 เมกะวัตต์ ใช้เงินลงทุนกว่า 30 ล้านบาท ซึ่งเตรียมเปิดการผลิตในเดือน ต.ค.นี้
ส่วนการลงทุนธุรกิจน้ำนั้น บริษัทศึกษาการลงทุนเพิ่มเติมจากปีที่แล้วที่มีการผลิตและจำหน่ายน้ำอุตสาหกรรมในปริมาณ 82 ล้านลูกบาศก์เมตร (ลบ.ม.) และคาดว่าจะเพิ่มเป็น 100 ล้านลบ.ม.ในปีนี้ อีกทั้งยังได้ทดลองการนำน้ำเสียมาผลิตเป็นน้ำอุตสาหกรรมเพื่อจำหน่ายเพิ่มเติมด้วย ซึ่งน่าจะนำเข้าระบบได้ในไตรมาส 1/61 ก็จะเป็นโมเดลธุรกิจในรูปแบบใหม่เพิ่มเติมนอกจากปัจจุบันที่ใช้น้ำดิบมาทำน้ำอุตสาหกรรม ปัจจุบันบริษัทมีลูกค้าน้ำอุตสาหกรรมอยู่ราว 700-800 ราย
โดยบริษัทอยู่ระหว่างศึกษาการลงทุนธุรกิจน้ำประปาในเมียนมา ขนาดกำลังการผลิต 2.5-5 พันลบ.ม./วัน หรือราว 1.2 ล้านลบ.ม./ปี เพื่อจำหน่ายให้กับประชาชนในเมือง คาดว่าจะได้ข้อสรุปสิ้นปีนี้ ขณะเดียวกันก็ยังศึกษาธุรกิจผลิตและจำหน่ายน้ำอุตสาหกรรมภายในนิคมฯที่เมียนมาด้วย แต่เพิ่งเป็นจุดเริ่มต้นยังไม่ได้มีความชัดเจนมากนัก
ทั้งนี้บริษัทยังมองโอกาสการขยายลงทุนยังประเทศในกลุ่ม CLMV ทั้งกัมพูชา ลาว เมียนมา และเวียดนาม โดยในส่วนเมียนมา เน้นในส่วนของธุรกิจน้ำเป็นหลักก่อน ส่วนธุรกิจไฟฟ้ายังมีข้อจำกัดและเงื่อนไขอีกมาก , เวียดนาม จะเป็นการขยายงานตามบริษัทแม่คือ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ที่จะเข้าไปลงทุนทำนิคมฯ
โดยบริษัทก็จะเข้าไปให้บริการในส่วนของธุรกิจน้ำอุตสาหกรรมด้วยเช่นกัน คาดว่าจะเริ่มลงทุนได้ในปี 61 และเริ่มเปิดการผลิตได้ในปี 62 ส่วนธุรกิจไฟฟ้ายังต้องใช้เวลาพิจารณาด้วยราคาค่าไฟฟ้าที่ต่ำกว่าของไทยค่อนข้างมากยังเป็นข้อจำกัดในการลงทุน
สำหรับการลงทุนในปีหน้า บริษัทอยู่ระหว่างการจัดทำแผนเพื่อเตรียมเสนอคณะกรรมการบริษัทในเดือนพ.ย. ซึ่งจะมีแผนระยะสั้น 1 ปี และระยะกลาง 3-5 ปี โดยเบื้องต้นงบลงทุนในปีหน้าจะอยู่ที่ราว 2-2.5 พันล้านบาท ใกล้เคียงปีนี้ที่ลงทุนราว 2 พันล้านบาท แม้ว่างบผูกพันของโรงไฟฟ้าเดิมจะลดลง เพราะโรงไฟฟ้าทยอยจ่ายไฟฟ้าเข้าระบบแล้ว แต่ก็จะมีการลงทุนใหม่ในโครงการโซลาร์รูฟท็อป และธุรกิจน้ำ ซึ่งแหล่งเงินรองรับการลงทุนจะมีทั้งจากกระแสเงินสด ,เงินกู้โครงการ (project finance) หรือการออกหุ้นกู้
 
ด้าน นักวิเคราะห์ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” WHAUP ให้ราคาเป้าหมาย 8.15 บาทต่อหุ้น เนื่องจาก WHAUP มีความมั่นคงของรายได้สูงจากการได้รับสิทธิ์ในการดำเนินธุรกิจสาธารณูปโภคและสิทธิ์ในการเข้าลงทุนก่อนจากกลุ่มเหมราชฯ เป็นเวลา 50 ปี
ประกอบกับบริษัทมีรายได้จากธุรกิจน้ำยังเติบโตต่อเนื่องจากราคาขายน้ำและปริมาณน้ำที่ขายเพิ่มขึ้น จากความต้องการใช้น้ำเพิ่มขึ้นและส่วนแบ่งกำไรเพิ่มขึ้น 1.96% จากงวดเดียวกันของปีก่อน สาเหตุหลักมาจากการกลับมาเปิดดำเนินการของโรงไฟฟ้า Gheco-1 ในไตรมาส 3/60 เต็มไตรมาส (ไตรมาส 1/60 ปิดซ่อมไป 35 วัน) รวมทั้งโรงไฟฟ้า GVTP ที่เริ่ม COD ในเดือนพ.ค.
อย่างไรก็ตาม ธุรกิจน้ำอัตรากำไรขั้นต้นอยู่ที่ 33.17% ลดลงจากช่วงเดียวกันของปีก่อนที่ 35.02% เนื่องมาจากในไตรมาส 2/60 มีการซ่อมบำรุงระบบน้ำตามแผน และมีค่าเสื่อมราคาเพิ่มขึ้นจากการโอนระบบรวบรวมน้ำเสียในนิคม HESIE และ HESIE4 ค่าใช้จ่ายในการบริหารเพิ่มขึ้น 149% จากการขยายประเภทธุรกิจและเพิ่มพนักงานเพื่อรองรับการเติบโต บริษัทมีต้นทุนทางการเงินเพิ่มขึ้นอย่างมีนัยสำคัญ จากเงินกู้ยืมเพื่อนำมาซื้อธุรกิจน้ำจากกลุ่ม WHA ในปีที่ผ่านมา
ทั้งนี้ต้นทุนทางการเงินมีแนวโน้มลดลงหลังจากบริษัทออกหุ้นกู้มาชำระเงินกู้ก่อนครบกำหนดชำระ โดยสรุปบริษัทมีกำไรสุทธิที่ 973 ล้านบาท เพิ่มขึ้น 202% (หลักๆมาจากการเปิดดำเนินการเต็มไตรมาส 2 ของโรงไฟฟ้า Gheco-1)
นอกจากนี้ยังคาดว่า ปริมาณการขายน้ำทั้งปีอยู่ที่ 100 ล้านลูกบาศก์เมตร (ครึ่งปีแรกทำได้แล้ว 50% ของเป้าทั้งปี)  และราคาเพิ่มขึ้นเฉลี่ย 2% ส่วนแบ่งกำไรครึ่งปีหลังจะเพิ่มขึ้นจากโรงไฟฟ้าที่จะเข้ามาอีก 1 โรง ขนาด 31.3 Equity MW และจาก  Gheco-1 ที่กลับมาดำเนินงานเต็มไตรมาส
รวมทั้งคาดว่าส่วนแบ่งกำไรทั้งปีเป็น 2,102 ล้านบาท โต 118% (รวมกำไรจากอัตราแลกเปลี่ยน) ส่งให้กำไรสุทธิในครึ่งปีหลังอยู่ที่ 1,235 ล้านบาท รวมทั้งปี  2,208.64  ล้านบาท เพิ่มขึ้น 500.81% จากปีก่อน  (สาเหตุที่เพิ่มขึ้นอย่างมีนัยสำคัญมาจากการที่บริษัทได้รับโอนธุรกิจน้ำเข้ามาจากกลุ่ม WHA ระหว่างปี 59) ส่วนในปี 61 และ ปี 62 มีการรับรู้การดำเนินงานของโรงไฟฟ้าเข้ามาอีกปีละ 1 โรง ส่งผลให้ธุรกิจพลังงานยังมีการเติบโตได้ในอีก 2 ปีข้างหน้า
 